**รายงานการประชุมคณะกรรมการประจำคณะวิศวกรรมศาสตร์**

**ครั้งที่ 9-18/2562**

**วันพฤหัสบดีที่ 10 ตุลาคม 2562**

**ณ ห้องประชุม 1 ชั้น 8 ตึกเพียรวิจิตร คณะวิศวกรรมศาสตร์**

**--------------------------------------**

**ผู้มาประชุม**

1. รศ.รัชพล สันติวรากร คณบดี ประธาน
2. ผศ.พนมชัย วีระยุทธศิลป์ รองคณบดีฝ่ายบริหาร
3. รศ.จีรนุช เสงี่ยมศักดิ์ รองคณบดีฝ่ายวิจัยและวิเทศสัมพันธ์
4. ผศ.คมกฤช ปิติฤกษ์ รองคณบดีฝ่ายแผนยุทธศาสตร์และพัฒนาองค์กร
5. รศ.ณัฐพงษ์ อารีมิตร รองคณบดีฝ่ายวิชาการ
6. รศ.สมชาย ชวนอุดม หัวหน้าสาขาวิชาวิศวกรรมเกษตร
7. รศ.พิเชษฐ เชี่ยวธนะกุล หัวหน้าสาขาวิชาวิศวกรรมคอมพิวเตอร์
8. รศ.วินัย ศรีอำพร กรรมการผู้ทรงคุณวุฒิ
9. รศ.ธนากร วงศ์วัฒนาเสถียร กรรมการผู้ทรงคุณวุฒิ
10. นายทองปาน สุนทรารักษ์ ผู้อำนวยการกองบริหารงานคณะวิศวกรรมศาสตร์ กรรมการและเลขานุการ

**ผู้เข้าร่วมประชุม**

1. ผศ.รัตมณี นันทสาร ผู้ช่วยคณบดีฝ่ายบริหาร
2. ผศ.กิตติพงษ์ ลาลุน ผู้ช่วยคณบดีฝ่ายพัฒนานักศึกษาและศิษย์เก่าสัมพันธ์
3. รศ.เฉลิมชัย พาวัฒนา หัวหน้าสาขาวิชาวิศวกรรมโยธา
4. ผศ.อานุภาพ มีสมบูรณ์ หัวหน้าสาขาวิชาวิศวกรรมไฟฟ้า
5. ผศ.สุขอังคณา แถลงกัณฑ์ หัวหน้าสาขาวิชาวิศวกรรมอุตสาหการ
6. รศ.สุรสิทธิ์ ปิยะศิลป์ หัวหน้าสาขาวิชาวิศวกรรมเครื่องกล
7. รศ.ไปรยา เฉยไสย แทนหัวหน้าสาขาวิชาวิศวกรรมสิ่งแวดล้อม
8. รศ.สุธาสินี เนรมิตตกพงศ์ หัวหน้าสาขาวิชาวิศวกรรมเคมี
9. น.ส.อารีย์วรรณ ละม้ายพันธ์ ผู้ช่วยเลขานุการ
10. นายภาณุพงศ์ ต.ประเสริฐ ผู้ช่วยเลขานุการ

**เริ่มประชุมเวลา 13.3**0 **น.**

เมื่อครบองค์ประชุมแล้ว ประธานได้กล่าวเปิดการประชุม และดำเนินการประชุมตามระเบียบวาระ ดังนี้

**ระเบียบวาระที่ 1 เรื่องแจ้งเพื่อทราบ**

* 1. **สรุปผลการประเมินการสอนรายบุคคล**

ประธานได้แจ้งที่ประชุมถึงผลการประเมินการสอน เพื่อประกอบการขอตำแหน่งทางวิชาการ ราย นายจารุพล สุริยวนากุล พนักงานมหาวิทยาลัย ประเภทวิชาการ ตำแหน่งอาจารย์ มีความประสงค์ขอกำหนดตำแหน่งทางวิชาการเป็น ผู้ช่วยศาสตราจารย์ และ นายปิยะวัชร ฝอยทอง พนักงานมหาวิทยาลัย ประเภทวิชาการ ตำแหน่งผู้ช่วยศาสตราจารย์ ความประสงค์ขอกำหนดตำแหน่งทางวิชาการเป็น รองศาสตราจารย์ ซึ่งคณะกรรมการประเมินผลการสอนได้ส่งผลการประเมินเรียบร้อยแล้ว โดยผลการประเมินเป็นไปตามหลักเกณฑ์ที่สถาบันกำหนด จึงแจ้งที่ประชุมเพื่อทราบ

**ที่ประชุมรับทราบ**

**1.2 (ร่าง) ระเบียบคณะกรรมการสภาวิศวกร ว่าด้วย องคความรู้พื้นฐานทางวิทยาศาสตร์ องค์ความรู้พื้นฐานทางวิศวกรรม และองค์ความรู้เฉพาะทางวิศวกรรม ที่สภาวิศวกรจะให้การรับรองปริญญา ประกาศนียบัตร หรือวุฒิบัตรในการประกอบวิชาชีพวิศวกรรมควบคุม พ.ศ. ...**

รองคณบดีฝ่ายวิชาการได้แจ้งที่ประชุมว่า ตามที่สภาวิศวกรได้ดำเนินการปรับปรุงกระบวนการในการรับรองปริญญาประกาศนียบัตร หรือวุฒิบัตรในการประกอบวิชาชีพวิศวกรรมควบคุมเพื่อไม่ก้าวก่ายการจัดการศึกษาและปรับปรุงกระบวนการขอรับใบอนุญาตประกอบวิชาชีพวิศวกรรมควบคุมให้เป็นไปตามแบบสากล จึงได้จัดทำ (ร่าง) ระเบียบคณะกรรมการสภาวิศวกร ว่าด้วย องคความรู้พื้นฐานทางวิทยาศาสตร์ องค์ความรู้พื้นฐานทางวิศวกรรม และองค์ความรู้เฉพาะทางวิศวกรรม ที่สภาวิศวกรจะให้การรับรองปริญญา ประกาศนียบัตร หรือวุฒิบัตรในการประกอบวิชาชีพวิศวกรรมควบคุม พ.ศ. ... เพื่อปรับปรุงการรับรองปริญญาแบบเดิม Input based มาเป็นการพิจารณาองค์ความรู้แทน จากชื่อรายวิชาและรายละเอียดแต่ละรายวิชา ร่วมกับการสอบวัดองค์ความรู้ (สอบ Fundamental Engineering และ Professional Engineering) จึงแจ้งที่ประชุมเพื่อรับทราบ ดังรายละเอียดตามเอกสารประกอบวาระการประชุม

**ที่ประชุมรับทราบ**

**1.3 ผลการพิจารณานักศึกษาสำเร็จการศึกษา ระดับบัณฑิตศึกษา**

รองคณบดีฝ่ายวิชาการได้แจ้งที่ประชุมว่า ด้วยฝ่ายวิชาการได้จัดทำหนังสือเวียนคณะกรรมการประจำคณะฯ เพื่อพิจารณาให้ความเห็นชอบผู้สำเร็จการศึกษา ระดับบัณฑิตศึกษา ประจำภาคการศึกษาปลาย ปีการศึกษา 2562 จำนวน 5 คน ตามหนังสือ ที่ อว 660301.3.1.4/ว 1945 เมื่อวันที่ 30 กันยายน 2562 (เวียนครั้งที่ 3/2562) รายละเอียดดังนี้

**หลักสูตรวิศวกรรมศาสตรมหาบัณฑิต (วศ.ม.)**

1. สาขาวิชาวิศวกรรมโยธา แผน ก แบบ ก2 จำนวน 4 คน

2. สาขาวิชาวิศวกรรมเกษตร แผน ก แบบ ก2 จำนวน 1 คน

ปรากฏว่าไม่มีข้อทักท้วงแต่ประการใด จึงถือว่าคณะกรรมการประจำคณะฯ มีมติเห็นชอบให้สำเร็จการศึกษา จึงแจ้งที่ประชุมเพื่อรับทราบ ดังรายละเอียดตามเอกสารประกอบวาระการประชุม

**ที่ประชุมรับทราบ**

**1.4 การเตรียมความพร้อมจัดซื้อจัดจ้างรายการครุภัณฑ์งบประมาณแผ่นดิน ประจำปีงบประมาณ พ.ศ. 2563**

รองคณบดีฝ่ายแผนยุทธศาสตร์และพัฒนาองค์กรได้แจ้งที่ประชุมว่า ด้วยคณะฯ ได้รับแจ้งถึงรายการครุภัณฑ์งบประมาณแผ่นดิน ประจำปีงบประมาณ พ.ศ. 2563 ที่คาดว่าจะได้รับจัดสรร จำนวน 13 รายการ รวมเป็นจำนวนเงินทั้งสิ้น 11,863,300 บาท ในการนี้ มหาวิทยาลัยขอนแก่นจึงได้ขอให้คณะฯ ดำเนินการเตรียมความพร้อมจัดซื้อจัดจ้างรายการครุภัณฑ์งบประมาณแผ่นดิน ประจำปีงบประมาณ พ.ศ. 2563 โดยปรับปรุงคุณลักษณะเฉพาะและขอใบเสนอราคาให้ครบถ้วนพร้อมดำเนินการจัดซื้อจัดจ้างได้ทันที ทั้งนี้ ขอให้สาขาวิชาเจ้าของรายการครุภัณฑ์ฯ ดำเนินการรวบรวมข้อมูลดังกล่าวข้างต้นให้ครบถ้วนและจัดส่งที่ฝ่ายแผนยุทธศาสตร์และพัฒนาองค์กร ภายในวันศุกร์ที่ 18 ตุลาคม 2562 จึงแจ้งที่ประชุมเพื่อรับทราบ ดังรายละเอียดตามเอกสารประกอบวาระการประชุม

**ที่ประชุมรับทราบ**

**1.5 ผลการอนุมัติให้จัดตั้งศูนย์วิทยาการและวิศวกรรมข้อมูล (Data Science and Engineering Center)**

ประธานได้แจ้งที่ประชุมว่า ตามที่คณะฯ ได้ดำเนินการขอจัดตั้ง ศูนย์วิทยาการและวิศวกรรมข้อมูล (Data Science and Engineering Center) ซึ่งได้จัดทำรายละเอียดข้อเสนอโครงการจัดตั้งศูนย์วิทยาการและวิศวกรรมข้อมูลส่งมหาวิทยาลัยขอนแก่น โดยผ่านความเห็นชอบจากที่ประชุมคณะกรรมการประจำคณะฯ นั้น บัดนี้ ที่ประชุมคณะกรรมการบริหารมหาวิทยาลัยขอนแกน ในคราวประชุมครั้งที่ 15/2562 เมื่อวันจันทร์ที่ 7 ตุลาคม 2562 มีมติเห็นชอบให้จัดตั้งศูนย์วิทยาการและวิศวกรรมข้อมูล (Data Science and Engineering Center) เรียบร้อยแล้ว จึงแจ้งที่ประชุมเพื่อรับทราบ ดังรายละเอียดตามเอกสารประกอบวาระการประชุม

**ที่ประชุมรับทราบ**

**ระเบียบวาระที่ 2 รับรองรายงานการประชุมคณะกรรมการประจำคณะฯ ครั้งที่ 8-17/2562 เมื่อวันพฤหัสบดีที่ 26 กันยายน 2562**

ที่ประชุมมีมติรับรองรายงานการประชุมคณะกรรมการประจำคณะฯ ครั้งที่ 8-17/2562 โดยไม่มีการแก้ไข

**ระเบียบวาระที่ 3 เรื่องสืบเนื่องจากการประชุมครั้งก่อน**

**3.1 เรื่องสืบเนื่องวาระที่ 5.1 การย้ายพนักงานมหาวิทยาลัยเงินงบประมาณแผ่นดิน ในคราวประชุมครั้งที่ 8-17/2562 เมื่อวันพฤหัสบดีที่ 26 กันยายน 2562**

ประธานได้แจ้งที่ประชุมว่า สืบเนื่องวาระที่ 5.1 การย้ายพนักงานมหาวิทยาลัยเงินงบประมาณแผ่นดิน ในคราวประชุมครั้งที่ 8-17/2562 เมื่อวันพฤหัสบดีที่ 26 กันยายน 2562 ที่ประชุมมีมติเห็นชอบให้ ว่าที่ ร.ต.สุริยะ ผลพูน พนักงานมหาวิทยาลัย (เงินงบประมาณ) ตำแหน่งครู เลขประจำตำแหน่ง 298 สังกัดคณะวิศวกรรมศาสตร์ ย้ายไปเป็นพนักงานมหาวิทยาลัย (เงินงบประมาณ) ตำแหน่งวิศวกร สังกัดกองอาคารและสถานที่ สำนักงานอธิการบดี มหาวิทยาลัยขอนแก่น ตามที่ได้รับการคัดเลือก นั้น ในการนี้ กรอบอัตรากำลังเดิมของ ว่าที่ ร.ต.สุริยะ ผลพูน คือ พนักงานมหาวิทยาลัย (เงินงบประมาณ) ตำแหน่งครู เลขประจำตำแหน่ง 298 สังกัดคณะวิศวกรรมศาสตร์ จะถูกยุบอัตราตามแนวปฏิบัติเดิมของมหาวิทยาลัย โดยคณะฯ สามารถขอกำหนดอัตรากำลัง ตำแหน่งนักวิทยาศาสตร์ หรือช่างเทคนิค เพื่อทดแทนตำแหน่งดังกล่าวต่อไป จึงแจ้งที่ประชุมเพื่อรับทราบ

**ที่ประชุมรับทราบ**

**3.2 เรื่องสืบเนื่องวาระที่ 5.5 องค์ประกอบคณะกรรมการประจำคณะวิศวกรรมศาสตร์ ในคราวประชุมครั้งที่ 2-11/2562 เมื่อวันพฤหัสบดีที่ 4 กรกฎาคม 2562**

รองคณบดีฝ่ายแผนยุทธศาสตร์และพัฒนาองค์กรได้หารือที่ประชุมว่า สืบเนื่องวาระที่ 5.5 องค์ประกอบคณะกรรมการประจำคณะวิศวกรรมศาสตร์ ในคราวประชุมครั้งที่ 2-11/2562 เมื่อวันพฤหัสบดีที่ 4 กรกฎาคม 2562 ที่ประชุมมีมติเห็นชอบองค์ประกอบคณะกรรมการประจำคณะฯ (ใหม่) นอกเหนือจากคณบดี รองคณบดี และผู้อำนวยการกองฯ กำหนดให้มีกรรมการประเภทผู้แทนหัวหน้าสาขาวิชา จำนวน 1 คน และกรรมการประเภทผู้ทรงคุณวุฒิ จำนวน 3 คน รวมเป็นจำนวนทั้งสิ้น 10 คน และแนวปฏิบัติในการสรรหาและแต่งตั้งคณะกรรมการประจำคณะฯ เมื่อคณะกรรมการประจำคณะฯ ประเภทผู้ทรงคุณวุฒิ ครบวาระ ในวันที่ 12 มกราคม 2563 ให้แต่งตั้งคณะกรรมการประจำคณะฯ ใหม่ทั้งหมด ตามองค์ประกอบคณะกรรมการประจำคณะฯ (ใหม่) ข้างต้น ซึ่งกรรมการประเภทผู้แทนหัวหน้าสาขาวิชา จำนวน 1 คน นั้น ให้แต่งตั้งหัวหน้าสาขาวิชาวิศวกรรมโยธา โดยมีวาระในการดำรงตำแหน่ง 1 ปี และเวียนตามลำดับการก่อตั้งสาขาวิชา (ภาควิชา) ทั้งนี้ การกำหนดระยะเวลาในการดำรงตำแหน่งดังกล่าวขัดต่อข้อบังคับมหาวิทยาลัยขอนแก่น ว่าด้วย คณะกรรมการประจำคณะ วิทยาลัย หรือส่วนงานที่เรียกชื่ออย่างอื่นที่มีฐานะเทียบเท่าคณะ วิทยาลัย พ.ศ. 2558 ข้อ 5 วรรค 7 ความตอนหนึ่งว่า “...มีวาระการดำรงตำแหน่งคราวละ 2 ปี...” จึงขอหารือที่ประชุม

**มติ ที่ประชุมพิจารณาแล้วมีมติยืนยันตามมติเดิม โดยให้ดำเนินการแต่งตั้งกรรมการประเภทผู้แทนหัวหน้าสาขาวิชา มีวาระการดำรงตำแหน่งคราวละ 2 ปี และขอให้ลาออกจากกรรมการทุก ๆ หนึ่งปี (เวียน) เพื่อไม่ให้ขัดต่อข้อบังคับฯ ทั้งนี้ ให้รองคณบดีฝ่ายแผนยุทธศาสตร์และพัฒนาองค์กรดำเนินการต่อไป**

**ระเบียบวาระที่ 4 เรื่องค้างพิจารณา - ไม่มี -**

**ระเบียบวาระที่ 5 เรื่องเสนอเพื่อพิจารณา**

**5.1 ขออนุมัติโครงการระดมทุนเพื่อการศึกษา สาขาวิชาวิศวกรรมเกษตร**

หัวหน้าสาขาวิชาวิศวกรรมเกษตรได้เสนอต่อที่ประชุมว่า ด้วยสาขาวิชาวิศวกรรมเกษตร จะจัดทำโครงการระดมทุนเพื่อการศึกษา สาขาวิชาวิศวกรรมเกษตรขึ้น เพื่อสนับสนุนและช่วยลดภาระค่าใช้จ่ายของนักศึกษา รวมทั้งเป็นการเพิ่มโอกาสในการส่งเสริมและพัฒนาบุคลากรด้านวิศวกรรมเกษตร ซึ่งได้ผ่านการ

พิจารณาและเห็นชอบจากที่ประชุมกรรมการบริหารหลักสูตรวิศวกรรมศาสตรบัณฑิตและสาขาวิชา ในคราวประชุมครั้งที่ 7/2562 เมื่อวันจันทร์ที่ 16 กันยายน 2562 เรียบร้อยแล้ว จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ และให้ผู้ช่วยคณบดีฝ่ายพัฒนานักศึกษาและศิษย์เก่าสัมพันธ์ดำเนินการต่อไป**

**5.2 ขอให้เสนอชื่อกรรมการผู้ทรงคุณวุฒิในคณะกรรมการเครื่องมือแพทย์**

ประธานได้เสนอต่อที่ประชุมว่า ด้วยกรรมการผู้ทรงคุณวุฒิในคณะกรรมการเครื่องมือแพทย์ที่ได้รับแต่งตั้งจากรัฐมนตรีว่าการกระทรวงสาธารณสุข ตามมาตรา 7 แห่งพระราชบัญญัติเครื่องมือแพทย์ พ.ศ. 2551 โด้ดำรงตำแหน่งครบกำหนดวาระตามมาตรา 8 วรรคหนึ่งแห่งพระราชบัญญัติเครื่องมือแพทย์ พ.ศ. 2551 ในวันที่ 14 ธันวาคม 2560 ดังนั้น สำนักงานคณะกรรมการอาหารและยาจึงจำเป็นต้องดำเนินการสรรหาบุคลากรที่มีความรู้ความสามารถในสาขาวิชาชีพต่าง ๆ หรือผู้แทนจากหน่วยงานที่เกี่ยวข้อง เสนอต่อรัฐมนตรีว่าการกระทรวงสาธารณสุขเพื่อแต่งตั้งเป็นกรรมการผู้ทรงคุณวุฒิในคณะกรรมการเครื่องมือแพทย์ชุดใหม่แทนกรรมการผู้ทรงคุณวุฒิในคณะกรรมการเครื่องมือแพทย์ชุดเดิม จึงเสนอที่ประชุมเพื่อพิจารณาเสนอชื่อผู้ทรงคุณวุฒิสาขาวิชาชีพวิศวกรรม จำนวนไม่เกิน 3 ท่าน เรียงตามลำดับเพื่อประกอบการพิจารณาแต่งตั้งเป็นกรรมการผู้ทรงคุณวุฒิในคณะกรรมการเครื่องมือแพทย์ต่อไป ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติไม่เสนอชื่อกรรมการผู้ทรงคุณวุฒิในคณะกรรมการเครื่องมือแพทย์ และให้รองคณบดีฝ่ายแผนยุทธศาสตร์และพัฒนาองค์กรดำเนินการต่อไป**

**5.3 ขอให้เสนอรายชื่อผู้มีคุณสมบัติดำรงตำแหน่งกรรมการสภาวิชาการ ประเภทกรรมการจากอาจารย์ประจำ**

ประธานได้เสนอต่อที่ประชุมว่า ตามที่กรรมการสภาวิชาการประเภทกรรมการจากอาจารย์ประจำ จะครบวาระการดำรงตำแหน่ง 2 ปีตามกำหนด ในวันที่ 31 ตุลาคม 2562 ดังนั้น เพื่อให้การดำเนินการแต่งตั้งกรรมการสภาวิชาการประเภทกรรมการจากอาจารย์ประจำ เป็นไปด้วยความเรียบร้อย สำนักบริหารและพัฒนาวิชาการจึงขอให้คณะฯ พิจารณาเสนอรายชื่ออาจารย์ประจำที่มีคณสมบัติตามข้อ 7 เรื่อง คุณสมบัติหลักเกณฑ์และวิธีการได้มาของกรรมการสภาวิชาการตามข้อบังคับมหาวิทยาลัยขอนแก่น ว่าด้วย สภาวิชาการ พ.ศ. 2559 จำนวนไม่เกิน 3 รายชื่อ จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเสนอรายชื่อผู้มีคุณสมบัติดำรงตำแหน่งกรรมการสภาวิชาการ ประเภทกรรมการจากอาจารย์ประจำ จำนวน 3 รายชื่อ ดังนี้**

1. **สาขาวิชาวิทยาศาสตร์และเทคโนโลยี ศาสตราจารย์สุจินต์ บุรีรัตน์**
2. **สาขาวิชาวิทยาศาสตร์และสุขภาพ ศาสตราจารย์บรรจบ ศรีภา**
3. **สาขาวิชามนุษยศาสตร์และสังคมศาสตร์ ศาสตราจารย์ประยงค์ แสนบุราณ**

**ทั้งนี้ ให้รองคณบดีฝ่ายแผนยุทธศาสตร์และพัฒนาองค์กรดำเนินการต่อไป**

**5.6 รับรองผลการศึกษา ระดับบัณฑิตศึกษา**

รองคณบดีฝ่ายวิชาการได้เสนอต่อที่ประชุมว่า ด้วยมีอาจารย์ประจำวิชาได้ส่งผลการศึกษา ระดับบัณฑิตศึกษา ประจำภาคการศึกษาต้น ปีการศึกษา 2562 ซึ่งรายวิชาดังกล่าวผ่านความเห็นชอบจากคณะกรรมการบัณฑิตศึกษา คณะวิศวกรรมศาสตร์ โดยวิธีเวียนครั้งที่ 12/2562 เมื่อวันที่ 30 กันยายน 2562 จำนวน 2 รายวิชา เรียบร้อยแล้ว ดังนี้

**รายวิชาวิทยานิพนธ์**

- สาขาวิชาวิศวกรรมเกษตร จำนวน 1 รายวิชา

- สาขาวิชาวิศวกรรมคอมพิวเตอร์ จำนวน 1 รายวิชา

จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ และให้รองคณบดีฝ่ายวิชาการดำเนินการต่อไป**

**5.7 นักศึกษาสำเร็จการศึกษา ระดับบัณฑิตศึกษา**

รองคณบดีฝ่ายวิชาการได้เสนอต่อที่ประชุมว่า ด้วยมีนักศึกษาระดับบัณฑิตศึกษา คณะวิศวกรรมศาสตร์ ได้เรียนครบหลักสูตรประจำภาคการศึกษาต้น ปีการศึกษา 2562 จำนวน 10 คน ซึ่งได้ผ่านการตรวจสอบความถูกต้องจากสาขาวิชาที่สังกัดและหน่วยบัณฑิตศึกษาได้นำเสนอคณะกรรมการบัณฑิตศึกษา คณะวิศวกรรมศาสตร์ โดยวิธีเวียนครั้งที่ 16/2562 เมื่อวันที่ 30 กันยายน 2562 เรียบร้อยแล้ว โดยมีรายละเอียดดังนี้

**หลักสูตรวิศวกรรมศาสตรมหาบัณฑิต (วศ.ม.) จำนวน 8 คน**

- สาขาวิชาวิศวกรรมไฟฟ้า แผน ก แบบ ก1 จำนวน 1 คน

- สาขาวิชาวิศวกรรมไฟฟ้า แผน ก แบบ ก2 จำนวน 2 คน

- สาขาวิชาวิศวกรรมเครื่องกล แผน ก แบบ ก2 จำนวน 2 คน

- สาขาวิชาวิศวกรรมเคมี แผน ก แบบ ก2 จำนวน 3 คน

**หลักสูตรปรัชญาดุษฎีบัณฑิต (ปร.ด.) จำนวน 2 คน**

- สาขาวิชาวิศวกรรมโยธา แบบ 1.1 จำนวน 1 คน

- สาขาวิชาวิศวกรรมเคมี แบบ 1.1 จำนวน 1 คน

จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ และให้รองคณบดีฝ่ายวิชาการดำเนินการต่อไป**

**5.8 ปรับระดับคะแนน ระดับปริญญาตรี**

รองคณบดีฝ่ายวิชาการได้เสนอต่อที่ประชุมว่า ด้วยในภาคการศึกษาต้น ปีการศึกษา 2562 มีนักศึกษาได้รับอนุมัติให้ย้ายหลักสูตร จำนวน 38 คน ฝ่ายวิชาการได้ดำเนินการตรวจสอบผลการศึกษาแล้วปรากฏว่ามีนักศึกษาลงทะเบียนเรียนรายวิชาที่ไม่กำหนดไว้ในหลักสูตร จำนวน 8 คน และนักศึกษาที่ลงทะเบียนรายวิชาหมวดวิชาเลือกเสรีเกิน 9 หน่วยกิต จำนวน 2 คน จึงต้องปรับระดับคะแนนเป็น S หรือ U ซึ่งได้ผ่านความเห็นชอบจากที่ประชุมคณะกรรมการวิชาการ คณะวิศวกรรมศาสตร์ คราวประชุมครั้งที่ 7-16/2562 เมื่อวันที่ 3 ตุลาคม 2562 เรียบร้อยแล้ว ประกอบด้วย

**กรณีย้ายหลักสูตร จำนวน 8 คน**

- สาขาวิชาวิศวกรรมไฟฟ้า จำนวน 2 คน

- สาขาวิชาวิศวกรรมอุตสาหการ จำนวน 2 คน

- สาขาวิชาวิศวกรรมเครื่องกล จำนวน 2 คน

- สาขาวิชาวิศวกรรมเคมี จำนวน 2 คน

**กรณีลงทะเบียนรายวิชาหมวดวิชาเลือกเสรีเกิน 9 หน่วยกิต จำนวน 2 คน**

- สาขาวิชาวิศวกรรมไฟฟ้า จำนวน 2 คน

จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ และให้รองคณบดีฝ่ายวิชาการดำเนินการต่อไป**

**ระเบียบวาระที่ 7 เรื่องติดตามผลการดำเนินงานตามยุทธศาสตร์และการพัฒนาระบบคุณภาพ - ไม่มี -**

**ระเบียบวาระที่ 8 เรื่องอื่น ๆ**

**8.1 แนวปฏิบัติการเข้าชี้แจงสำหรับรายวิชาที่มีคะแนนเฉลี่ยต่ำกว่า 1.25 และรายวิชาที่มีคะแนนเฉลี่ย 4.00**

รองคณบดีฝ่ายวิชาการได้เสนอต่อที่ประชุมว่า ด้วยคณะฯ ได้กำหนดแนวปฏิบัติในการให้อาจารย์ประจำรายวิชา สำหรับรายวิชาที่มีคะแนนเฉลี่ยต่ำกว่า 1.25 และรายวิชาที่มีคะแนนเฉลี่ย 4.00 ต้องเข้าชี้แจงเหตุผลความจำเป็นต่อที่ประชุมคณะกรรมการวิชาการ คณะวิศวกรรมศาสตร์ และเข้าชี้แจงอีกครั้งต่อที่ประชุมคณะกรรมการประจำคณะฯ ทำให้อาจารย์ประจำรายวิชาต้องเข้าชี้แจงเหตุผลความจำเป็นต่อที่ประชุมถึง 2 คราวประชุมต่อรายวิชา นั้น เพื่อเพิ่มประสิทธิภาพและความคล่องตัวในการดำเนินงาน ฝ่ายวิชาการจึงขอเสนอให้อาจารย์ประจำรายวิชา สำหรับรายวิชาที่มีคะแนนเฉลี่ยต่ำกว่า 1.25 และรายวิชาที่มีคะแนนเฉลี่ย 4.00 เข้าชี้แจงเหตุผลความจำเป็นต่อที่ประชุมคณะกรรมการวิชาการ คณะวิศวกรรมศาสตร์ เพียงครั้งเดียว โดยในการประชุมคณะกรรมการประจำคณะฯ ขอให้หัวหน้าสาขาวิชาเป็นผู้ชี้แจงแทน จึงเสนอที่ประชุมเพื่อพิจารณา

**มติ ที่ประชุมพิจารณาแล้วมีมติเห็นชอบ ให้อาจารย์ประจำรายวิชา ในรายวิชาที่มีคะแนนเฉลี่ยต่ำกว่า 1.25 และรายวิชาที่มีคะแนนเฉลี่ย 4.00 เข้าชี้แจงเหตุผลความจำเป็นต่อที่ประชุมคณะกรรมการวิชาการ คณะวิศวกรรมศาสตร์ เพียงครั้งเดียว โดยในการประชุมคณะกรรมการประจำคณะฯ ให้หัวหน้าสาขาวิชา/รองคณบดีฝ่ายวิชาการเป็นผู้ชี้แจงแทน ทั้งนี้ ให้รองคณบดีฝ่ายวิชาการดำเนินการต่อไป**

**8.2 การเพิ่มเติมข้อมูลหลักสูตรเปิดใหม่ในเว็บไซต์ และสื่ออื่น ๆ ของคณะฯ**

หัวหน้าสาขาวิชาวิศวกรรมเครื่องกลได้แจ้งที่ประชุมว่า ด้วยมีผู้สนใจเข้าศึกษาต่อในหลักสูตรเปิดใหม่ของคณะฯ แต่ไม่สามารถสืบค้นรายละเอียดข้อมูลรายหลักสูตรได้ จึงขอให้คณะฯ ดำเนินการเพิ่มเติมข้อมูลในเว็บไซต์ และสื่ออื่น ๆ เพื่อให้ข้อมูลเป็นปัจจุบันและทำให้ผู้สนใจเข้าศึกษาต่อในหลักสูตรเปิดใหม่ของคณะฯ สามารถสืบค้นรายละเอียดข้อมูลรายหลักสูตรได้ ทั้งนี้ สาขาวิชาได้ดำเนินการจัดเตรียมข้อมูลดังกล่าวข้างต้นสำหรับเพิ่มเติมในเว็บไซต์ และสื่ออื่น ๆ ของคณะฯ เรียบร้อยแล้ว จึงแจ้งที่ประชุมเพื่อรับทราบ

**ที่ประชุมรับทราบ และขอให้รองคณบดีฝ่ายแผนยุทธศาสตร์และพัฒนาองค์กรเพิ่มเติมข้อมูลในเว็บไซต์ และสื่ออื่น ๆ ของคณะฯ ต่อไป**

**8.3 แผนปฏิบัติการและแผนงบประมาณรายจ่าย ประจำปีงบประมาณ พ.ศ. 2563**

หัวหน้าสาขาวิชาวิศวกรรมเคมีได้หารือที่ประชุมว่า ด้วยฝ่ายแผนยุทธศาสตร์และพัฒนาองค์กรได้ขอให้สาขาวิชาจัดทำแผนปฏิบัติการและแผนงบประมาณรายจ่าย ประจำปีงบประมาณ พ.ศ. 2563 ให้แล้วเสร็จ พร้อมจัดส่งคืน ภายในวันที่ 15 ตุลาคม 2562 จึงขอหารือที่ประชุมถึงรายละเอียดเกี่ยวกับการดำเนินการจัดทำงบประมาณในส่วนของสาขาวิชา จำนวน 100,000 บาท

ผู้ช่วยคณบดีฝ่ายบริหารได้แจ้งที่ประชุมว่า การจัดทำแผนปฏิบัติการและแผนงบประมาณรายจ่าย ประจำปีงบประมาณ พ.ศ. 2563 ในส่วนของงบประมาณสาขาวิชา 100,000 บาท ให้สาขาวิชากำหนดการใช้จ่ายสำหรับการเดินทางไปราชการ ค่าใช้จ่ายสำหรับการประชุม และค่าวัสดุอื่นที่ไม่ได้ดำเนินการเบิกจากส่วนกลาง อาทิ ตรายาง ขนม และชา เป็นต้น โดยจะเป็นงบประมาณเพื่อการบริหารงาน (งบประจำ) จึงไม่ต้องดำเนินการจัดทำในลักษณะโครงการ จึงแจ้งที่ประชุมเพื่อรับทราบ

**ที่ประชุมรับทราบ**

**8.4 ตลาดนัดวิศวกรรม**

ผู้ช่วยคณบดีฝ่ายพัฒนานักศึกษาและศิษย์เก่าสัมพันธ์ได้แจ้งที่ประชุมว่า ในวันนี้ (วันที่ 10 ตุลาคม 2562) เวลา 13.00 น. เป็นต้นไป คณะวิศวกรรมศาสตร์ได้จัดกิจกรรมตลาดนัดวิศวกรรม ครั้งที่ 1 (EN Market) เพื่อให้นักศึกษานำสินค้ามาจัดจำหน่าย บริเวณใต้อาคาร 50 ปี วิศวะรวมใจ ซึ่งเป็นส่วนหนึ่งของรายวิชา EN002101 Entrepreneurial Spirit Incubation (การบ่มเพาะจิตวิญญาณผู้ประกอบการผู้ประกอบการ) จึงขอแจ้งที่ประชุมเพื่อรับทราบและขอเรียนเชิญเข้าร่วมงานดังกล่าว

**ที่ประชุมรับทราบ**

**เลิกประชุมเวลา 15.30 น.**

**(นายทองปาน สุนทรารักษ์)**

**กรรมการและเลขานุการที่ประชุมคณะฯ**

**นางสาวอารีย์วรรณ ละม้ายพันธ์**

**นายภาณุพงศ์ ต.ประเสริฐ**

**ผู้ช่วยเลขานุการที่ประชุม**